
1. Köszöntő

Kedves Érdeklődők!

Kedves Versenyzők!

Kedves Vöröskeresztesek!

Kedves Barátaim!

Nagy öröm számomra, hogy kézbe vettétek/megnyitottátok/letöltöttétek ezt a szakmai anyagot, mert ezzel a mozzanattal megtettétek az első lépést a HIV/AIDS prevenció felé.

Bár hazánk nem tartozik az elmaradott országok közé, nem is a legfertőzöttebb terület a népességét tekintve, de ezek az okok mégsem teszik elhanyagolhatóvá a hazánkban élő HIV fertőzöttek, valamint az AIDS betegek számát és meglétét, valamint ezek megelőzését.

Az Magyar Ifjúsági Vöröskereszt évek óta végez ebben a témakörben is prevenciós munkát. Felkészíti a fiatalokat kortárs előadásokra, előadásokat szervez/végez, valamint országos szintű HIV/AIDS prevenciós versenyt indít és bonyolít le, mindezt úgy, hogy bárki számára szabadon elérhetővé tette ezt a szakmai anyagot is.

Kedves Olvasó!

Kérlek használd, olvasd, forgasd ezt a könyvet, csillapítsd tudásvágyad és legfőképp tanulj!

Okulj a leírtakból, add át a tudásod és élj úgy, hogy soha ne a saját bőrödön tapasztald meg az itt leírtakat. Ne azért ismerd meg a tüneteket, mert megéled, hanem mert elolvastad és megtanultad a védekezés fontosságát és lehetőségeit.

Az utolsó bekezdésben szeretném megköszönni a tudást, amit én kaptam valamint az elsőként leírt, majd bővítgetett szakmai anyagokat Sasvári Krisztinának, Turcsán Annának valamint Vásárhelyi Imrének, akik e téma elkötelezettjei voltak éveken keresztül, s akik rengeteg fiatalt készítettek fel az előadásokra.

Végül szeretném megköszönni a sok feláldozott időt és segítséget Nagy Sándornak, aki segített eme könyvet frissíteni és átszerkeszteni, formailag és szakmailag megújítani!

Köszönöm Nektek!

Jó tanulást!

Pospischek Csilla

További információkért kereshettek minket: www.mivk.hu –n, valamint szakmai segítségért felkereshetitek a Szent László Kórház Ambulanciáját. Elérhetőségük: Budapest, IX. kerület, Gyáli út 5-7. Telefon: 455-8100/8328. Rendelés: hétköznap 8-14-ig.
„Rád is szükség van, hogy jobb legyen a világ!”
2. Történeti áttekintés

Korunk egyik szomorú szenzációja a jelen ismereteink szerint gyógyíthatatlan fertőző betegség, az AIDS (Acquired ImmunoDeficiency Syndrome) magyarul szerzett immunhiányos tünet együttes.

A betegséget 1981-ben írták le először. Utólag következtetve valószínűsíthető, hogy az első megbetegedések az Egyesült Államokban és Európában már a 70-es évek második felében előfordultak, feltételezetten a kórokozónak Afrikából történő közvetlen, illetve a Karib térség szigetein keresztül történt közvetett behurcolását követően. Az AIDS azonban ez idő tájt Afrikában is új betegségnek számított. A kórokozó a 70-es évek közepén ebben a térségben ugyan jelen volt, de a betegség nagyobb számban itt is csak a 80-as évek elejétől fordult elő.

1981 tavaszán vált feltűnővé New Yorkban, Los Angelesben és San Franciscoban, hogy fiatal homoszexuális férfiak körében szokatlan gyakorisággal jelentkezik Pneumocystis carinii okozta pneumonia (egyfajta élesztőszerű gomba okozta tüdőgyulladás, mely főként az AIDS betegekre jellemző), valamint a Kaposi szarkóma agresszív formája. A vizsgálatok alapján rövid idő alatt kiderült, hogy a betegek immunrendszere súlyosan károsodott bizonyos
T-limfocita funkciók kiesése következtében. A betegséget az Egyesült Államokban eleinte olyan szorosan kötötték a homoszexualitáshoz, hogy az eredeti elnevezése GRID (homoszexuálisokkal összefüggő immunhiány) volt, aminek kapcsán sok cikk és könyv bélyegezte meg a homoszexuális embert, aki morális és fizikai romlást terjeszt az egészséges, heteroszexuális világban. A másik érintett réteg a kábítószer-élvezők csoportja volt, ezért a konzervatív erkölcs apostolai úgy magyarázták, hogy ez „Isten büntetése” korunk erkölcstelenségéért. Amint azonban a heteroszexuálisok és kisgyermekek is megbetegedtek, az értelmezések természetesen megváltoztak.

A bűnbakkeresés és másokat okolás jelensége alkalmanként már korábban is egyetemesnek bizonyult: a XV. század végén Kolumbusz tengerészei „indián kanyaró”-ként emlegették a szifiliszt, a törökök ugyanakkor „keresztény betegség”-nek nevezték.

1. ábra. A vírus vándorlása a ’80-as években.
A szakemberek első prognózisai a fertőzés terjedési sebessége miatt a 80-as évek végére világméretű pusztulást helyeztek kilátásba. Ez szerencsére nem következett be, még sincs ok a riadó lefújására. Nehéz lenne ugyan a végkimenetelét megjósolni, de bízni lehet abban, hogy a szellemi erőknek és az anyagi javaknak a betegség leküzdése érdekében létrejött hatalmas koncentrációja végül annyi más betegséghez hasonlóan itt is eredményre vezet.

2.1. A járvány kezdete: Szub-Szaharai Afrika

Mai ismereteink szerint a HIV/AIDS járvány Közép-nyugat Afrikából indult, de egyes nyugat- és dél-afrikai országokban a fertőzöttség aránya már jelentősen magasabb. A fertőzés fő terjedési módja heteroszexuális és perinatális (anyaméhen belüli).

2.2. Második hullám: Európa, Amerika, Ausztrália

Európában, Dél-Amerikában, Ausztráliában és Észak-Amerikában a HIV fertőzések aránya jelentősen csökkent. Elsősorban az AIDS esetek és halálozások száma csökkent gyorsan a hatékony kezelés hatására. A ’80-as évek közepén a homoszexuális kapcsolat útján való terjedést mindinkább felváltotta az intravénás droghasználat (elsősorban az USA-ban és Dél Európában), valamint a heteroszexuális terjedés. Latin Amerikában és a karibi országokban fordul elő a legtöbb fertőzés. A fertőzések (kb. 2 millió) mintegy fele homo/biszexuális transzmisszió következtében jön létre, sok a korai tinédzserfertőzés (utcagyerekek) is.
A fertőzések egynegyede heteroszexuális kapcsolat és másik egynegyede intravénás kábítószer használat eredménye.
2.3. Harmadik hullám: Dél-Ázsia

A járvány ezen a területen majdnem 10 éves hátránnyal indult, lényegében a nyolcvanas évek végén. Elsősorban India, Myanmar, Kambodzsa, Thaiföld és Kína Yunnan tartománya érintettek. A fertőzésre jellemző a heteroszexuális átvitel, melyért elsősorban a prostitúció, a szexipar, valamint az intravénás kábítószer használat a felelős.
2.4. Negyedik hullám: Kelet-Európa

Kelet-Európában és Közép-Ázsiában a ’90-es évek közepétől hatalmas HIV járvány bontakozott ki, mely mára számos HIV fertőzést eredményezett Ukrajnában, Moldáviában, Fehér-Oroszországban és Oroszországban, Észtországban.  A járvány „motorja” az intravénás kábítószer használat és részben a heteroszexuális terjedés, mely a szexiparhoz kapcsolódik. A fertőzöttek 80%-a 30 év alatti.
2.5. Közép-Európa és Magyarország

Hazánkban, Csehországban, Szlovákiában (a homoszexuálisterjedés a domináns) Lengyelországban, Szlovéniában, Horvátországban (ahol már jelentős az intravénás kábítószer használattal való terjedés is), viszonylag kevés esetet regisztráltak. Különleges helyzetet foglal el Románia, ahol több mint 4.000 gyermek fertőződött meg kórházakban a nyolcvanas évek második felében. Magyarországon az első HIV fertőzéseket 1985-ben, az első AIDS beteget 1986-ban diagnosztizálták, azóta a diagnosztizált HIV fertőzések száma 2716 főre emelkedett. Terjedése elsősorban homoszexuális úton jellemző, de az utóbbi években nőtt a heteroszexuális fertőzések aránya is.
3. Nemzetközi helyzet

Az Európai Betegségmegelőző és Járványügyi Központ (ECDC) által 2012-ben közzétett adatok szerint, 131 202 újonnan diagnosztizált HIV fertőzöttet jelentettek a WHO Európai Régiójából 2012-ben (52 ország jelentett az 53-ból). A régióban átlagosan 7,8 újonnan felderített HIV fertőzöttet diagnosztizáltak 100 000 lakosra számítva.
2012-ben Európa 5 legmagasabb fertőzöttségi arányt mutató országában 100 000 lakosra számítva Észtországban 23.5 fő, Lettországban 16.6 fő, Belgiumban 11.1 fő, az Egyesült Királyságban 10.3 fő és Luxemburgban 20.3 fő HIV fertőzött jutott. 
A legalacsonyabb országok közé tartozik Horvátország, ahol 100 000 lakosra számítva 1.7 fő és Szlovákia, ahol 0.9 fő HIV fertőzött jutott.

Az elmúlt évekhez hasonlóan a legnagyobb százalékban diagnosztizált AIDS megbetegedések a homoszexuális kapcsolatok útján kerültek feljegyzésre (40.4%) ezt követték a heteroszexuális kapcsolatok (33.8%) amelybe beletartozik a Szub-szaharai afrikai országokban történt fertőzési esetek is. Az intravénás droghasználók körében (6.1%) és a maradék 18,7% ismeretlen. 
2012-ben 16 534 AIDS megbetegedést diagnosztizáltak a WHO Európai Régiójának 50 tagállamában. Minden 100 000 lakosra 6,04 megbetegedés jutott.
2012-ben Európa 30 országában 15 153 595 AIDS tesztet végeztek diagnosztikai céllal. 

2. ábra. HIV fertőzöttek aránya a világban.
4. A vírus

Az AIDS kórokozójának a Nemzetközi Vírus Nomenclatura Bizottság 1986-ban adta a HIV (Human Immundeficiency Virus) nevet. A korábban LAV, és ARV-nek nevezett vírusok mind egy és ugyanazon vírus a HIV-1, melyet 1983-ban a párizsi Pasteur Intézetben Montaginer és munkatársai fedeztek fel. 
Az a vírustípus, amelyet először ismertek fel, és amely világszerte elterjedt, később a HIV-1 nevet kapta, miután Nyugat-Afrikából származó betegekből egy tőle antigén-szerkezetben jelentősen eltérő, így HIV-2-nek nevezett vírustípust azonosítottak. Utóbbi jelenleg is elsősorban Nyugat-Afrikában fordul elő, de terjedése már számos országban megfigyelhető.

Megközelítőleg gömb alakú, átmérője 100 nanométer, RNS tömege 6-7 x 106 mol. A HIV vírusok burokkal rendelkező vírusok, a Retrovírusok családjának Lentivírus alcsaládjába tartoznak.

3. ábra. A HIV vírus felépítése.


A retrovírusok jellegzetessége, hogy RNS-ben található genetikai információjuk be tud épülni az arra fogékony gazdasejtek DNS állományába egy enzimatikus átíródás, az ún. reverz transzkripció révén. A genetikai kód RNS-ről DNS-re történő átírása az élővilágban egyedülállóan csak a retrovírusokra jellemző.

A Lentivírus alcsalád tagjai a többi retrovírustól eltérően a szerkezeti géneken kívül többféle szabályozó génnel is rendelkeznek, és általában hosszú latencia-idő után elhúzódó lefolyású, halálos kimenetelű megbetegedést okoznak. Az alcsaládba az emberre veszélyes víruson kívül többek között a szarvasmarhák (BIV), a macskák (FIV), és a majmok (SIV) immundeficiencia vírusa tartozik.

A HIV felületén elhelyezkedő antigének nagy változatosságot mutatnak. Még azok közt a vírusok közt is észleltek antigén eltéréseket, amelyeket azonos emberből, különböző időpontokban tenyésztettek ki.

A vírusok rendkívül érzékenyek fizikai és kémiai behatásokra. Pl. 56 °C hőmérsékleten 30 perc alatt, 100 °C-on percek alatt inaktiválódnak. A forgalomban lévő fertőtlenítőszerek a szennyezettség körülményeitől függő koncentrációban és hatóidőben biztonsággal alkalmazhatók a vírusok elpusztítására. Sajnos azonban ezeknek a fizikai és kémiai módszereknek a hatékonyságát csak a külső környezetben és a bőr felszínén lehet kihasználni, az élő szervezeten belül nem.

5. A betegség kialakulása
5.1. Attól függően, hogyan kerül a szervezetbe, a HIV vírus sorsa kétféle lehet: 

5.1.1. Limfocitákhoz kötődik

A szabad HIV vírusok többsége a T-helper (segítő) limfocitákhoz, vagy más CD4 receptorral rendelkező sejtekhez kötődik. Itt a vírus vagy közvetlen sejtkárosító hatást fejt ki vagy a benne lévő RNS-ről készült DNS másolat (provírus) beépül a gazdasejt DNS-ébe, és a fertőzés mindaddig lappang, amíg valamilyen stimuláló hatás következtében el nem kezdődik a vírusok termelődése, amelyek aztán az előbb említett közvetlen módon károsítják a sejteket. 

A betegség lényegét jelentő immunológiai gátoltság, immunszup
resszió kialakulásáért két folyamat tehető felelőssé HIV fertőzésben: a szervezet által saját maga ellen termelt autoantitestek képződése, és olyan, a vírus által termelt faktorok megjelenése, amelyek az immunrendszert gátolni képesek.

5.1.2. Falósejtek bekebelezik

A fertőzött idegen sejtekkel a szervezetbe jutó HIV vírus jelentősrésze monocitákba és makrofágokba kerül úgy, hogy ezek a falósejtek a fertőzött idegen sejteket bekebelezik. Bennük a HIV vírus elszaporodik, de őket nem pusztítja el. Így a falósejt a HIV vírus legfontosabb raktára, amelyből átkerülhet a fent említett limfocitákba, és a korábban leírt utakon fejti ki károsító hatását. A monociták és makrofágok egy része szabadon vándorolva mindenhová eljut a szervezetben, többek között a központi idegrendszerbe is.

A HIV fertőzés késői szakaszában (az AIDS kifejlődését megelőzően) emelkedik a fertőzött sejtek aránya és a sejtekből felszabaduló vírusok száma. A fertőzés előrehaladtát külső tényezők is felgyorsíthatják. Ilyen lehet pl. a herpesz vírus, vagy a citomegalovírus, amelyek a HIV-et aktiválva a lappangó fertőzés állapotából fertőzőképes vírust termelővé tehetik a sejteket. A HIV fertőzést aktiválhatja nagyobb mennyiségű alkohol egyszeri fogyasztása, vagy a sejteket érő UV besugárzás is. A HIV nemcsak az immunrendszer károsítása folytán, hanem másféle sejtekben elszaporodva is kifejti hatását.

5.2. A diagnózis

Mind a HIV-fertőzöttség, mind az AIDS betegség diagnózisa a HIV vírusok vérből történő kimutatásán alapul. A vizsgálat alapja, hogy a vírus a vérbe kerülve megindítja a szervezet védekező reakcióit, vagyis az ellenanyagok képződését. Ezek az ellenanyagok mutathatók ki laboratóriumi vizsgálattal a fertőzött személy véréből.
A HIV fertőzöttséggel kapcsolatos laboratóriumi teszteknek érzékenységük, megbízhatóságuk és költségük alapján két fontos típusa van: a szűrővizsgálatok és az úgynevezett konfirmációs (azaz igazoló) vizsgálatok. Bár a technológia fejlettségének köszönhetően ezek az eljárások meglehetősen érzékenyek és megbízhatóak, mindig fennáll a téves eredmény lehetősége. Emiatt, és mert a HIV fertőzöttség megállapítása minden szempontból kényes és nagy jelentőségű kérdés, a diagnózis végleges felállításához sohasem elegendő egyetlenegy, pozitív laboratóriumi eredmény. A fertőzöttség gyanújának felmerülésekor a végérvényesnek tekinthető diagnózishoz minden esetben több, különböző módszerrel elvégzett vizsgálati eredménynek kell pozitívnak lennie.
A HIV fertőzés kimutatására legalkalmasabb módszerek a HIV specifikus ellenanyagok vizsgálatán alapulnak, melyek az ún. ELISA típusú szűrővizsgálatok, az aranykolloid színreakción alapuló ún. gyors tesztek és a megerősítő Western blot vizsgálatok a legelterjedtebbek.

Az antitest kimutatásán alapuló vizsgálatok hátránya, hogy a HIV fertőzés korai stádiumában érzéketlenek, és ebben a stádiumban van egy kéthetes periódus, amikor a HIV fertőzött már fertőző, de az antitest vizsgálat még negatív. Ezt a szakaszt nevezzük „ablak periódus”-nak. A korai HIV fertőzés diagnosztikájára alkalmas a p24 antigén vizsgálat.

6. Az anonim szűrés

Az szűrővizsgálaton megjelent személyeket kérés esetén nemre, nemzetiségre, szexuális viselkedésre, egyéb betegségre, droghasználatra és egyéb élvezeti cikkek használatára való tekintet nélkül megvizsgálják. Tanácsot adnak feltett kérdésekre. Kérésre elvégezik a HIV tesztet név és személyi adatok elkérése nélkül. 2000 decembere óta a hepatitis- és szifiliszszűrések is lehetségesek. 

Az anonim adatbiztonság kétszeres: jelige, valamint személyes vonalkód. Így a névtelenség megtartása mellett az összecserélés teljes mértékben kiküszöbölhető. A vizsgálati eredmény negativitás esetében természetesen anonim marad.
6.1. Mi történik az anonim szűrésen?

Az első találkozás a szűrésen:

Az első találkozás feladata egy úgynevezett kockázatfelmérés, vagyis a szűrést végző orvos és az anonim jelentkező megbeszélik, hogy az adott esetben mekkora valószínűsége lehet a HIV pozitivitásnak. Amennyiben szükségesnek látszik, és ha a jelentkező kéri, elvégzik a vérvételt, amelynek alapján az együttműködő laboratóriumban elvégzik a szűrőtesztet.

Ehhez a vizsgálathoz a jelentkezőnek sem nevét, sem bármilyen személyes adatát nem kell megadnia, erre vonatkozó kérdést az orvos nem tesz fel.

A tesztvizsgálat:
· A vérvételt minden alkalommal és kizárólag egyszer használatos eszközökkel végzik. Egyetlen orvosi eszközt sem sterilizálnak újra.

· A HIV tesztet vénából vett vérrel végzik szaklaboratóriumban, ahol a legmodernebb tesztanyagokkal dolgoznak.

· A levett vért egy személyi vonalkóddal ellátott, egyszer használatos vákuum csőben tárolják.

· Az eredményeket elektronikus úton kapják vissza. Kóddal védett adathordozón tárolják, amelyeket kizárólag személyesen adnak át a vizsgált személynek.

6.1.1. A negatív vizsgálati eredmény:
Ha a szűrővizsgálat negatív eredményt ad, a vizsgált személy HIV negatívnak minősül. Ebben az esetben, ha szükséges, és a jelentkező igényli, az orvos tájékoztatja arról, mit kell tenni ahhoz, hogy ezt a negativitást továbbra is megőrizze.

6.1.2. A pozitív vizsgálati eredmény:
Amennyiben az első vizsgálat során pozitív eredményt kapnak, az a HIV pozitivitás alapos gyanújaként értelmezendő. Ilyenkor további vizsgálatra van szükség, amely vagy igazolja a pozitivitást, vagy cáfolja azt.

Ennek oka, hogy a szűrőteszttel az esetek egy részében ál-pozitív választ kaphatunk. Ál-pozitív eredmények születhetnek a HIV-vel azonos családba tartozó vírusfertőzés egyidejű jelenléte, vagy más, a vizsgálattal egyidejűleg zajló betegség eseteiben.

Ezért pozitivitás gyanúja esetén további vizsgálatra van szükség. A valódi pozitivitás bizonyítását hosszadalmas vizsgálat előzi meg, éppen azért, hogy a fent említett ál-pozitív lehetőségeket kiszűrjék. Mindez szakorvosi feladat, amelyet a szakkórház (Szent László Kórház, Budapest) végez.

FIGYELEM! A pozitív eredményt adó szűrővizsgálat nem a vizsgált személy HIV pozitivitását jelenti, csak a HIV pozitivitás alapos gyanúját!

Nevesítés - a HIV pozitív beteg biztosítéka a terápiához:

Azokban az esetekben szükséges a vizsgálatokat nevesíteni, amikor az együttműködő labor értékei szerint bizonyítottan pozitív eredményt kapnak a szűrővizsgálat után.

Ez természetes, hiszen a beteg érdeke, hogy a további, a társadalombiztosító által finanszírozott vizsgálatokban és terápiában részesülhessen.

A HIV pozitivitás alatti terápiát és az AIDS betegség kezelését hazánkban a Szent László Kórházban végzik.

Pozitivitás esetén a nevesítés csakis és kizárólag a további betegellátás, a beteg érdekében történhet.

A nevesített vizsgálat adatait (név és TAJ szám) kizárólag a vizsgáló orvos ismerheti meg, akit ebben az esetben is köt a titoktartási kötelezettség.

Az adatokat kódolt, adat biztos számítógép tárolja, amelyhez kizárólag a kezelő orvos férhet hozzá.

FONTOS:
A vizsgálati eredmény biztosságát az orvos aláírása támasztja alá!

A vizsgálati eredmény csak személyes használatra készül!

A szűrővizsgálat eredménye nem minősül hivatalos igazolásnak!

Amennyiben hivatalos - munkahelyi, alkalmassági, bevándorlási, spermabankhoz, lombikbébi programhoz szükséges - vizsgálat alkalmából igénylik a szűrést, azt csak az arra hivatott labor végezheti el nevesített formában!

7. A fertőzés

7.1. Hogyan terjed a HIV?

a) Nemi váladékok útján: menstruációs váladék, női nemi váladék, ondó

b) Vér és egyéb szövetek: intravénás tűhasználat, vérátömlesztés/vérkészítmény, szerv transzplantáció, egészségügyi dolgozó sérülése (akár fogkefe közös használatakor is terjedhet, fogíny vérzése esetén)
c) anyáról magzatra vagy újszülöttre: méhlepényen át, szülés során, anyatejjel

A fertőzés emberről emberre terjedésének sokféle lehetősége van, azonban vannak olyan feltételezett terjedési módok, amelyek csak a közhiedelemben léteznek, valójában nem jelentenek veszélyt a fertőzés átvitele szempontjából. A fertőzés átvitele a fertőzött egyén testnedveivel, váladékaival (ondó, vér, hüvelyváladék, anyatej) történhet, a vírustartalmú sejteknek és a szabad vírusoknak a bejuttatása révén.

A fertőzés megtörténhet homo- vagy heteroszexuális nemi érintkezés, vér és vérkészítmények adása, vérrel szennyezett tűk, fecskendők használata, sérült bőr, ill. nyálkahártya fertőzött testnedvvel történő érintkezése, szervátültetés, szövetátültetés, mesterséges megtermékenyítés során, perinatális (születés előtti/körüli időszakban), anyáról magzatra, ill. újszülöttre történő átvitel kapcsán.

A fertőzés átvitelének valószínűsége e különböző átviteli módok esetén nagyon eltérő lehet.

	Kontaktus
jellege
	Átvitel valószínűsége (%)
	Fertőzésből való
részesedés (%)

	Transzfúzió
	90 felett
	3-5

	Perinatális
	13-30
	5-10

	Szex
	0,1-1
	70-80

	Drog
	0,5-1
	5-10

	Egészségügy
	0,5 alatt
	0,0001 alatt


Látható, hogy a 0,1-1%-os, viszonylag alacsony terjesztési hatékonyság ellenére a HIV fertőzöttek nagy része szexuális úton betegszik meg.

Potenciálisan ebből a szempontból a lakosság 14-16 éves kortól 60-70 éves korig veszélyeztetett, így a fertőzés megelőzésével kapcsolatban is erre az átviteli módra és erre a korosztályra kell koncentrálniuk a felvilágosító kampányok szervezőinek. 

Fertőzött anyáról magzatra, ill. az újszülöttre való átvitel leggyakrabban a terhesség 16-20 hetében következik be, de előfordulhat a terhesség bármelyik szakaszában, szüléskor és szoptatás ideje alatt is. A természetes úton zajló és a császármetszéssel történő szülések közt a fertőzés átvitelének valószínűségét illetően nincs különbség.  

Végül néhány szót azokról a mechanizmusokról, amelyekkel kapcsolatban sok a találgatás és nagy a bizonytalanság, és amelyek a közhiedelemmel ellentétben nem jelentenek fertőzési lehetőséget.

Nem terjesztik a fertőzést vérszívó rovarok, és nem terjed mindennapos érintkezések, élelmiszerek, ivóvíz útján, fürdővízzel és a légutakon keresztül cseppfertőzéssel. Továbbá nem terjed a betegség csókolózással sem.

8. HIV fertőzöttség stádiumai
8.1. Heveny HIV fertőzés: 
Változatos, influenzához hasonló tünetek jellemzőek erre az időszakra, melyek spontán megszűnnek. Kevés ellenanyag termelődik ekkor, de fertőzőképes. Kb. 1-6. hét között jelentkezhetnek már ezek a tünetek.

8.2. Tünetmentes HIV fertőzés: 
Ebben a stádiumban nincs klinikai tünet, de szaporodik a vírus és gyengül az immunrendszer.
8.3. Tünetes HIV fertőzés:

Ekkor már komolyabb látható tünetei is vannak a fertőzöttségnek. Például: nyirokcsomó duzzanatok, testsúlyvesztés, hosszú ideig fennálló hasmenés, éjszakai izzadás.

8.4. AIDS megnyilvánulása: 
a) Általános tünetek: ARC (AIDS Related Complex – AIDS-hez társult tünetegyüttes)
b) Fertőzések, vírusbetegségek:
· opportunista infekciók: pl. PCP

· vírusbetegségek pl. herpesz vírus (HSV 1-2, CMV, Eppstein-Barr vírus, varicella zoster- bárányhimlő), papova vírus (szemölcs), hepadno vírus (pl. Hepatitis B), adeno vírus

· bakteriális betegségek (láz, fogyás)

· gombás betegségek (nyálkahártya, bőr, belső szervek)

· parazitás betegségek

· daganatos betegségek pl. Kaposi sarcoma, Non- Hodgkin limphoma
a) Idegrendszer fertőzöttsége: ADC (AIDS Dementia Complex)
8.5. Tünetek, szövődmények, opportunista betegségek

A fertőzést követően az esetek túlnyomó részében a tünetmentes HIV fertőzés állapota jön létre. A fertőzötteknek mindössze 0,5-2%-ában figyelhető meg a fertőzést követően az ún. mononucleosis-szerű tünet együttes, amelynek a fő tünetei a következők: magas láz, fáradékonyság, nyirokcsomók duzzanata, ízületi fájdalmak, csökkent fehérvérsejt szám, csökkent limfocita szám, emelkedett monocita szám, a törzsön, esetleg a végtagokon piros, kiemelkedő kiütések megjelenése. Ezek a tünetek 1-2 hét után spontán megszűnnek és a tünetmentes HIV fertőzés állapota jön létre ezeknél a betegeknél is.

Ebből az állapotból átlagosan 7-9 éven belül a fertőzöttek 40-50%-ánál kifejlődik az AIDS, illetve hosszabb idő múlva csaknem valamennyi fertőzöttnél bekövetkezik valamilyen tünet megjelenése.

A betegség előrehaladtával, tehát a tünetekkel járó HIV fertőzés stádiuma alakul ki, illetve az AIDS. A legjellemzőbb két tünet együttese a Perzisztáló Generalizált Lymphadenopathia (azaz folyamatosan fennálló, kiterjedt nyirokcsomó-elváltozások), és az ARC- AIDS Related Complex (azaz AIDS-hez társult tünet együttes). Az előbbire jellemző a 3 hónapnál régebb óta fennálló, több testtájékra kiterjedő, fájdalmatlan nyirokcsomó megnagyobbodások.
Az utóbbi akkor állapítható meg, ha a HIV pozitivitás mellett legalább két klinikai és két laboratóriumi jel egyidejűleg és több mint 3 hónapja fennáll.

A klinikai tünetek a következők: fáradékonyság, láz, éjszakai izzadás, fogyás (a testsúly több mint 10%-a), nyirokcsomó megnagyobbodás és oralis hairy leukoplakia.

A laboratóriumi jelek: csökkent Helper-T limfocita szám, emelkedett immunglobulin szint, vérszegénység, fehérvérsejt szám csökkenés.

8.6. A betegségek két nagy csoportja
c) Az immunhiány következtében fellépő kórképek (Az AIDS-ben gyakran előforduló daganatos megbetegedések, főleg a Kaposi szarkóma és a limfomák, valamint opportunista megbetegedések, pl. Pneumocystis carinii okozta tüdőgyulladás.)

d) Közvetlenül a HIV által előidézett, ill. a HIV fertőzéssel szemben kialakult immunologiai védekezés mellékhatásaként kialakuló megbetegedésekre. (Pl. AIDS Dementia Complex, Limfoid interstitialis pneumonitis, Idiopathiás Thrombocitopeniás Purpura)

8.7. A megbetegedéseket szervrendszerek szerinti csoportosítása
I. Tüdőbetegségek

· Pneumocystis carinii tüdőgyulladás: Az AIDS-ben fennálló immunhiányos állapot teremt lehetőséget a kialakulásának. A vezető halálokok egyike AIDS-ben. A betegség általában hetekig tartó száraz köhögéssel kezdődik, amelyet gyakran egy mély belégzés, sóhajtás vált ki. A betegeknek hőemelkedése van, a magas láz ritka

· TBC (tuberkulózis): A Mycobacterium tuberculosis fertőzései AIDS-ben sokkal gyakoribbak, mint a normál népességben. Jellemző rá a láz, éjszakai izzadás, köhögés és bő köpet ürítés.

· Baktériumok okozta tüdőgyulladások: Hatszor gyakoribbak AIDS betegeknél. Legjellemzőbb tünetei a láz, köhögés, mellkasi fájdalom.

· Limfoid Interstitialis Pneumonitis: Gyermekeknél a leggyakoribb tüdőbetegség, de felnőtteknél is előfordul.

II. Központi idegrendszeri betegségek 

AIDS Dementia Complex (ADC): A HIV közvetlen sejtkárosítása miatt alakul ki.

Jellemzői a tanulási funkciók, az érző és mozgató működés rendellenessége és a magatartászavarok. A beteg pszichomotoros (pszichés és mozgásbeli) lassulása a lassú beszédben, mozgásban, gondolkodásban nyilvánul meg. Csökken a mozgások pontossága, megváltozik az íráskép, a korábbi harmonikus mozgás összerendezetlenné, darabossá válik. Károsodik a memória is. Először csak feledékenység jelentkezik, majd tanulási és megjegyzési nehézségek lépnek fel.

A tanulási-megismerési funkciók közül károsodik a problémamegoldó készség, az absztrakciós képesség, valamint beszédzavarok is jelentkeznek.

A betegek egy részénél személyiség- és magatartászavarok alakulnak ki. A beteg elveszti érdeklődését a külvilággal szemben, indíték-szegénnyé válik, más esetekben épp ellenkezőleg az felajzottság, kritikátlan magatartás lesz jellemző.

III. Opportunista vírusok és élősködők okozta megbetegedések

Ezek a fertőzések komplex, a fent említettekhez részben hasonló idegrendszeri tüneteket, valamint helyi elváltozásokra utaló tüneteket okoznak. (pl. látászavar, beszédzavar, szédülés stb.)

IV. Emésztőrendszeri betegségek

Végigkísérhetik az AIDS-t a szájtól a végbélnyílásig. Lehetnek opportunista fertőzések, daganatok, és közvetlenül HIV okozta funkciózavarok.

A tápcsatorna megbetegedéseinek legjellemzőbb tünetei a hasi fájdalom, hasmenés, fogyás, nyelési nehézségek, fájdalommal járó szájüregi és végbélnyílás körüli elváltozások.

V. Bőr és nyálkahártya betegségei

Ezen betegségek rendkívül sokfélék lehetnek: Papulosquamosus (foltos-pikkelyes) elváltozások; Seborrhoeás dermatitis (zsíros bőrgyulladás: fokozott faggyútermeléssel járó bőrelváltozás, amely részben hasonlóan a nem az AIDS betegségben szenvedőkhöz a hajas fejbőrt és az arcot, nyakat, mellkast és a hát felső részét érinti főként, de AIDS betegeknél a lágyéktájékon, végtagokon és a törzs alsó részein is előfordulhat. A fokozottan zsírosodó területeken piros, hámló bőrelváltozás jellemző.); pikkelysömör (pszoriázis)

VI. Gombás fertőzések

Soor oris (szájpenész): A Candida albicans nevű gomba okozta fertőzés, amely a szájnyálkahártyán látható fehéres elváltozással jár, amelynek leválása után mély, fájdalmas sebek alakulnak ki.

VII. Vírusfertőzések

· Oralis hairy leukoplakia: Leggyakrabban a nyelv két oldalán elhelyezkedő, fehér, rücskös, fonalszerű felszíni alakzatokat képező (innen a neve is) elváltozás.

· Övsömör
· Ajak herpesz: AIDS-ben jellemző a folyton kiújuló, kifekélyedző formája. A végbélnyílás körül is megjelenhet.

· Szemölcs: A kezelés ellenére gyakran kiújulnak.

· Bakteriális fertőzések: gennyes, kifekélyesedő bőrelváltozások.

· Éreredetű bőrtünetek, hajszálér tágulatok, pontszerű bevérzések, márványozott bőr, haj és köröm elváltozásai, korai őszülés, diffúz és foltos kopaszodás, elvékonyodott hajszálak, köröm deformitás, sárga köröm szindróma
VIII. Bőr eredetű daganatok

· Melanoma (festékes bőrdaganat)

· Laphámsejtes karcinóma

· Basalsejtes karcinóma

· Kaposi szarkóma

IX. Daganatos megbetegedések

	4. ábra. Kaposi Szarkóma


· Kaposi szarkóma: A betegségnek a bőrtünetektől külön történő tárgyalását magyarázza, hogy más szervrendszereket is érint. Megjelenése gyakorlatilag egyet jelent az AIDS betegség kialakulásával, így fontos diagnosztikai és prognosztikai jelentőséggel bír. AIDS betegeknél lefolyása és megjelenése is eltér a hagyományos formától. A bőrön egyszerre találhatóak meg a különböző fejlődési stádiumban lévő elváltozások, úgymint a barnásvörös foltok, lapszerinti kiemelkedések, duzzanatok, gyakran kifekélyesedő formában. A betegek nagy részében érintettek a nyirokcsomók, a máj, a tüdő és az emésztőrendszer. A Kaposi szarkómában szenvedő beteg életkilátásait meghatározza, hogy társul-e hozzá valamilyen opportunista fertőzés. Ha igen, az rövidebb életkilátást jelent, mintha csak magában fordulna elő a betegség.

· Limfomák: A limfomák a fehérvérsejtek egy bizonyos típusát, a limfocitákat érintő megbetegedések. Az összes HIV pozitív beteg mintegy 5%-ában alakulnak ki. Az AIDS betegségben kialakuló limfomák a B-limfocitákból indulnak ki. Leggyakrabban az idegrendszert, a csontvelőt és az emésztőrendszert támadják meg. A limfoma általános tünetei a láz, fokozatos legyengülés és a fogyás. Az egyéb tünetek a lokalizációtól függenek.

9. Gyermekkori AIDS

A terhesség alatt vagy szülés közben fertőződött csecsemőknél kialakuló AIDS-nek két fő formája különíthető el: 
	[image: image6.jpg]



5. ábra AIDS fertőzött afrikai gyermek

	


a) A gyorsan előrehaladó súlyos forma az esetek mintegy 30%-ában fordul elő. A tünetek gyorsan kialakulnak, az immunrendszer súlyos károsodása miatt. Nagyon súlyosak az opportunista fertőzések és a szokványos bakteriális infekciók is. Jellemző az étvágytalanság, súlymegállás, nyirokcsomó-megnagyobbodás és fültőmirigy duzzanat. Komplex agykárosodás alakul ki, a pszichoszomatikus fejlődés elmarad, a korábban tanult funkciók kiesnek.
b) A lassan progrediáló forma a fertőzöttek 70%-ánál alakul ki. Lefolyása a felnőttkori betegséghez hasonló. Ez a változat alakul ki a születés után bekövetkező fertőzések esetén is.

10. Az AIDS kezelése

Az AIDS betegség kezelése rendkívül összetett feladat. Az egyik legfontosabb teendő a szervezetben lévő vírusok számának minél alacsonyabb szinten tartása. Erre a célra szolgálnak az úgynevezett antiretrovirális szerek (azaz retrovírusok elleni készítmények), illetve ezek különböző kombinációi. Bár még nem sikerült olyan gyógyszert találni, amivel a vírusok elviselhető mellékhatások mellett százszázalékosan kiirthatók lennének, az időben elkezdett gyógyszeres kezeléssel a betegek hosszú időre panaszmentessé tehetők. Mivel az immunhiányos állapot gyakorlatilag az egész szervezetre kiterjedő szövődményeket, opportunista fertőzéseket okoz, ezért ezeknek a terápiája szintén a kezelés nélkülözhetetlen része. A terápiában használt gyógyszerek számos mellékhatást okoznak, melyeknek csökkentésére további készítmények alkalmazása válhat szükségessé.

Magyarországon az AIDS betegek kezelése a Szent László Kórház Immunológiai Osztályának kizárólagos feladata.
10.1. HIV/AIDS-betegek antiretrovirális terápiája

A mai napig az AIDS a gyógyíthatatlan betegségek közé tartozik, de az egyre nagyobb számú, új hatáscsoportú készítmények alkalmazásával hatékony vírusreprodukció-gátlás érhető el. Alacsony szérum vírusszám mellett lehetőség nyílik az immunrendszer rekonstrukciójára, az opportunista fertőzésekkel szembeni megfelelő védekezésre. Mindezek a fertőzöttek morbiditási és mortalitási adatainak drasztikus csökkenését eredményezte. A kedvező hatások azonban súlyos toxikus mellékhatásokkal, esetenként szuboptimális aktivitással és tolerálhatósággal, kialakuló vírus-rezisztenciával társulnak.

10.2. Antiretrovirális gyógyszercsoportok

A vírus szaporodását a jelenleg rendelkezésre álló gyógyszerekkel két ponton tudjuk gátolni, a reverz transzkripció és a virális proteáz enzim szintjén. A reverz transzkripció gátlását nukleozid analógokkal, nukleotid analóggal, és non-nukleozidokkal tudjuk elérni.
10.2.1. Nukleozid reverz transzkriptáz inhibitorok, NRTI

Miután a HIV a célsejtbe jutott, egy enzim segítségével írja át a vírus információit tartalmazó RNS-t DNS lánccá, majd ez komplementer DNS-sel kiegészülve a sejt DNS-láncába véletlenszerűen integrálódik a virális integráz segítségével. Ily módon látensen fertőzött sejt aktivizálódásával a virális DNS is aktivizálódik, a vírus szaporodni kezd, és a betegség progressziója jön létre. Az NRTI-ok a fertőzött sejtbe jutáskor hamis láncszemként gátolják a DNS lánc átírását. A NRTI vegyületek általában jól felszívódnak, toxicitásuk közepes. Egymással és más hatáscsoportú vegyületekkel jól kombinálhatók. Ez a legrégebben alkalmazott gyógyszercsoport. A csoportra általában jellemző, hogy a mitokondriumok funkcionális elégtelenségét okozzák és magas a mellékhatás kialakulásának kockázata.
10.2.2. Nukleotid reverz transzkriptáz inhibitor, NtRTI

A csoport ma használatos képviselője a tenofovir. A tenofovir lánc terminátorként kompetetív módon gátolja a reverz transzkriptázt. Általában jól tolerálható. Mellékhatásai: hányinger, hányás, hasmenés, felfúvódás.
10.2.3. Non-nukleozid reverz transzkriptáz inhibitorok, NNRTI

A csoportba különböző kémiai szerkezetű vegyületek tartoznak, de közös jellemzőjük, hogy nagy affinitással kötődnek a reverz transzkriptáz enzimhez, melynek konfiguráció változtatásával gátolják annak működését. Hátrányuk, hogy a reverz transzkriptáz mutációjára nagyon érzékenyek, egyetlen mutáció a csoport valamennyi tagjával szembeni hatástalanságot okozhat. Jól kombinálható vegyületek, a NRTI vegyületekkel szinergista és additív módon hatnak. Jól felszívódó vegyületek, mérsékelten toxikusak. A csoportra általában jellemző mellékhatás a kezelés 2-5. hetében megjelenő bőrkiütés, mely csak ritkán okozza a terápia felfüggesztését. Egyéb mellékhatások: májfunkciós eltérések, központi idegrendszeri mellékhatások (alvászavar, rémálmok, koncentráció zavar), de ezek 2-4 hét alatt elmúlnak.

10.2.4. Proteáz inhibitorok, PI

A HIV vírust enzimekre és fehérjékre bontja. Az enzim gátlásával fertőzésre nem alkalmas vírusok jönnek létre. A PI-k a proteáz aktív centrumához kötődnek, és így gátolják az enzim működését. Általában nagy molekulák, ezért felszívódásuk nem ideális. A PI-k esetében súlyos mellékhatásokkal kell számolnunk. A leggyakoribb krónikus mellékhatás a lipodystrophia, magas koleszterin- és triglicerid-szérumszint. Látható, szinte stigmaszerű elváltozás alakulhat ki az arcon, a végtagokon, a gluteális régióban a zsírszövet eltűnésével centrális típusú obezitás mellett. Néhány betegnél a nyakon „bölénypúp” jön létre. Inzulin dependens diabetes mellitus, anaemia, májkárosodás, ketoacidosis, vesekő (indinavir esetében) fordul még elő.
10.3. Kombinációs kezelés
A mai napig még nincs a kezünkben olyan hatékony gyógyszer, amivel önmagában tartós antiretrovirális hatást tudunk elérni, ezért a jelenleg elfogadott kezelés a kombinált terápia. Felmerül a kérdés, hogy mikor, milyen kombinációban kezdjük el a beteg kezelését. Ha korán vezetjük be az antiretroviralis terápiát, számolnunk kell a korai vírusrezisztencia kialakulásával, a korlátozott gyógyszerválasztékkal, a hosszú távú, ma még ismeretlen mellékhatásokkal. Ha sokáig várunk, nagyon magas lesz a vírusmennyiség, gyakoribb a mutáció, és az immunrendszer olyan mértékű károsodása jöhet létre, ami a tartós vírusszupresszió ellenére is csak korlátozott mértékben korrigálható. Komoly felelősség és „művészet” a kellő időben, a kellő mértékben, egyénre szabottan kezelés megválasztása. Mindez azonban csak az együttműködő, felvilágosított beteggel valósítható meg, aki akarja a kezelést, vállalja a pontos, rendszeres gyógyszerszedést és kontroll-vizsgálatokat, tisztában van a várható hatásokkal és mellékhatásokkal, vagyis kész a gyógyszeres kezelés bevezetésére.
10.4. A kezelés ellenőrzése
A kezelés hatékonyságát a rendszeres immunológiai (CD4, CD8 limfocita szám) és virológiai (szérum vírus mennyiség), valamint a klinikai tünetek vizsgálatával mérjük. A közeljövőben lehetőség nyílik a vírus gyógyszer-rezisztenciájának ellenőrzésére, bár a szakirodalomban ennek jelentőségét még nem ítélték meg egyértelműen.

10.5. Terhesség és a gyógyszeres terápia
A terhesség a HIV fertőzés progresszióját gyorsítja, valamint fertőzés veszélyt jelent a születendő gyermekre nézve. Ha a felvilágosítást követően a terhes nő a terhessége megtartása mellett dönt, és a terhesség a gyógyszeres terápia alatt jött létre, a már megkezdett terápia folytatása javasolt.

11. Megelőzés

Ma sajnos nincs semmilyen védőoltás, amely megvédene a vírustól!
Lehetőségek (a szexuális úton való terjedés) megelőzésére:

· absztinencia

· monogámia

· óvszerhasználat
11.1. Az óvszer története

Történetünk elég régre nyúlik vissza. Említsük meg talán először a rómaiakat. Ők a szexuális úton terjedő nemi betegségek ellen védekeztek, állati hólyagot használva elsősorban e célra. De megemlíthetjük a perzsákat is. Talán furán hangzik, ám akárhogy is szépítenénk a dolgot, kis galacsinokba gyúrt elefánttrágyát tartották a legmegfelelőbb fogamzásgátló eszköznek. (Valószínű, hogy aktus-gátló is volt egyben.) Ha már itt tartunk, nem hagyhatjuk ki az egyiptomiakat sem: igen nagyra tartották e téren a krokodilürüléket, Kréta szigetén pedig a kecskebél vált rendkívül népszerűvé. Tehát az eddigieket összefoglalva megállapíthatjuk, hogy amíg a mai óvszerek nem léteztek, állati eredetű eszközökkel védekeztek. Említést érdemel még a vászonból készült, krémmel átitatott változat is, melynek egyik fajtájáról Gabriel Fallopio, egy itáliai anatómus azt tartotta, hogy megvédi viselőjét a nemi betegségekkel szemben. Állati bélből készült kondomokat napjainkban is be lehet szerezni, ezeknek az alapanyaga a bárányok vakbele. Mit tartanak ezekről a kondomokról? Hogy érzékibb élményt biztosítanak, mivel az állati szövet jobban vezeti a hőt, mint a gumi. A „nagy” Casanova, a világ egyik legaktívabb szeretője, birkabélből készült kondomokat használt. Egyesek szerint, a legmegbízhatóbb, ha a hölgy a partner magömlésének pillanatában visszatartja lélegzetét, majd tüsszent egy nagyot. A mai kondom a „tartály” jelentésű latin „condus” szóból származik, de az is elképzelhető, hogy II. Károly egyik udvari orvosa, dr. Condom nevéhez fűződik a forradalmi újítás. Az első, kereskedelmi forgalomban megjelenő kondomokat Londonban lehetett beszerezni az 1700-as években. Az óvszerforradalom bekövetkeztét 1844-re tehetjük, amikor is Hancock és Goodyear urak kifejlesztették a gumi vulkanizálásának technológiáját. Napjaink gumióvszereit azért ne hasonlítsuk össze elődeikkel, mert ezek már jóval biztonságosabbak és szexisebbek.
Az óvszer kialakulásának mérföldkövei:
· i.e. 1220: egyiptomi óvszerhasználat

· i.sz. 100-200: Combarelles (Franciaország) barlangrajzai

· 1700-as évek: egyre népszerűbb állati bélből készült óvszerek

· 1843: gumivulkanizálás feltalálása (Goodyear és Hancock), tömegcikk a gumióvszer

· 1930-as évek: a folyékony latex (kaucsuktej) átveszi a kreppkaucsuk helyét

11.2. Biztonságos óvszerhasználat

A gumióvszer használata, azonkívül hogy a nem kívánt terhesség megelőzhető vele
kb. 90%-os biztonsággal képes megakadályozni a szexuális úton terjedő betegségeket. Ennek feltétele a helyes óvszerhasználat:

· Ha még sohasem használtál gumióvszert, először egyedül próbáld ki nyugodt körülmények között otthon.

· Lehetőleg gyógyszertárban vásárolt óvszert használj (jobban figyelnek a csomagolásra, pakolásra, így kevesebb az esélye a sérülésre)

· Száraz, hűvös helyen tároljuk, hogy ne veszítsen minőségéből.

· Legyen kéznél a közösülés előtt. Legyen kéznél tartalék is.

· Ellenőrizd a szavatossági dátumot!

· Óvatosan bontsd ki a fóliatasakot a perforációnál! Ne szakítsd ki az óvszert körömmel, ékszerrel, bármivel! Ne tekerd le, mielőtt felhúznád!

· Az óvszer végén lévő zsákból szorítsd ki a levegőt, különben használat közben kiszakadhat!

· Csak teljesen merev péniszre húzd fel!

· Az óvszert helyezd a makkra, majd lefelé görgetve húzd fel a pénisz tövéig!
· Csak vizes síkosítókat használj! Vazelint, olajakat, krémeket nem szabad használni, mert tönkretehetik az óvszer anyagát!

· Magömlés után a lehető legrövidebb időn belül húzd ki a péniszt, amíg még merev!

· Egy óvszert csak egyszer használj!

· „Defekt”, azaz közösülés közbeni óvszerszakadás esetén a péniszt azonnal ki kell húzni, a szakadt óvszert eltávolítani, és egy papírzsebkendőbe csomagolva kidobni (lehetőleg nem a WC-be). A közösülés folytatásához a péniszt meg kell mosni szappannal, és új óvszert kell használni!

12. Az intravénás drogok és a HIV-fertőzés

A nemzetközi és hazai statisztikák egyértelműen jelzik, hogy az intravénás kábítószerek
(pl. a heroin) használata a HIV fertőzés szempontjából súlyos kockázati tényezőt jelent.
Ez a fokozott kockázat elsősorban az intravénás drogok élvezői között oly gyakori közös tűhasználatra vezethető vissza, ami mindenfajta vérrel terjedő fertőzés, így a HIV és a hepatitis melegágya. A tű belső és külső felszínére ugyanis a beszúráskor minden esetben azonnal odatapadnak a vérsejtek, és velük együtt a vérben tartózkodó vírusok, még akkor is, ha a fecskendőben nem jelenik meg vér. Életveszélyes tévedés azt hinni, hogy a fecskendő visszaszívásának elkerülésével a fertőzés veszélye nem áll fenn! A kábítószerek használata azon túl, hogy a törvény bünteti, és az egészséget súlyosan károsítja, minden esetben növeli a vérrel, illetve szexuális úton terjedő betegségekkel való fertőződés kockázatát. A drogok által létrehozott, megváltozott tudatállapotban az ember önkontrollja ugyanis jelentősen lecsökken, könnyebben megy bele veszélyes kapcsolatokba, és kevésbé képes figyelni azokra a szabályokra, melyekkel csökkenthetné a veszélyeket, mint például a megfelelő óvszerhasználat. Az intravénás kábítószerekkel kapcsolatosan tehát a következő szabályokat érdemes betartani:
· Kerüljünk mindenféle drogot! 

· Kerüljük az intravénás drogokat!

· Kerüljük a közös tűhasználatot!
13. Veszélyes kapcsolatok

A szexuális kapcsolatok minden esetben magukban hordozzák a szexuális úton terjedő fertőzések átvitelének lehetőségét. Hosszú távú, kiegyensúlyozott, kölcsönösen monogám kapcsolat esetén ez a veszély kisebb. Vannak azonban bizonyos típusú szexuális együttlétek, amelyeknél a fertőzésveszély sokszoros. Ezeket kerüljük, ha tehetjük. Ha nem tudjuk elkerülni, tegyünk meg mindent a fertőzés elkerülése érdekében, használjunk gumióvszert!

Veszélyes kapcsolatnak tekinthetők minden esetben a szexuális együttlétek:
· Prostituálttal: prostituálttal történő közösülés még rendszeres orvosi ellenőrzés esetén is veszélyforrásnak tekintendő, ugyanis ha a HIV fertőzést követő 5-8 héten belül végezték a vizsgálatot, akkor az negatív eredményt fog adni, holott a vírus már a szervezetben van és a fertőzés továbbadható.
· Biszexuális partnerrel: a statisztikák szerint a HIV fertőzés és a hepatitis gyakorisága magasabb a biszexuális emberek között, ezért a biszexuális partnerrel való szexuális együttlét mindenképpen fokozott kockázatúnak tekintendő.
· Intravénás drogot használó partnerrel: az intravénás kábítószert használók köre a HIV és a hepatitis szempontjából különösen magas kockázatú csoportnak számít, ezért az ebbe a csoportba tartozó személyekkel történő közösülés lehetőség szerint kerülendő, illetve a feltétlen óvatosság ajánlott. Bármely intravénás drogot használó lehet fertőzéshordozó, még negatív teszt esetén is, a fertőzést követő 6-8 hetes periódus miatt, amikor a vírus jelenléte még nem mutatható ki semmilyen módszerrel.
· Partnereit gyakran váltogatóval: a szexuális partnerek gyakori váltogatása, a promiszkuitás gyakorlatilag lehetetlenné teszi a fertőzések biztonságos elkerülését.

· Magas HIV fertőzöttségű országból származó külföldivel: a világ számos országában vannak különösen fertőzött területek. HIV fertőzés szempontjából kiemelten veszélyesnek tekinthetjük az afrikai kontinens országait, egyes távol-keleti országokat, de sajnos, az utóbbi időszakban egyes szomszédos országokban is igen gyorsan emelkedik a HIV fertőzöttek száma. Volt rá példa, hogy házasságban élő, egyébként monogám férjnek elegendő volt egyetlen félrelépés egy szexturizmusáról ismert távol-keleti országban, és hazatérése után hónapokkal, az első panaszok jelentkezésekor diagnosztizálták a HIV fertőzést és az AIDS-et.
Ne feledjük: a szexuális úton terjedő fertőzésekhez elég egyetlenegyszer figyelmen kívül hagyni az óvatossági szabályokat! Egyetlen hiba végzetes lehet!
14. Terhesség, családtervezés és a HIV

Ha a kismama HIV fertőzött, a vírus akár a terhesség, akár a szoptatás során megfertőzheti a magzatot, illetve a csecsemőt. Bár a magzat és az anya vére elvileg nem keveredik, a tapasztalatok azt mutatják, hogy az anya HIV fertőzöttsége esetén komoly veszélye van annak, hogy az újszülött fertőzötten jöjjön a világra. A fertőzött anya a vírust az anyatejjel is átadhatja. A szülést követően a biztonságos szexuális élettel kapcsolatos szabályok betartására nem csak az önmagunkkal és partnerünkkel szembeni, hanem a gyermekeink életéért való felelősségünk is kötelez. A terhesség felelősségteljes, megelőző szemléletű vállalásának részévé kell válnia a felmerülő gyanú esetén elvégzendő HIV-szűrővizsgálatnak.

15. Szexuális Úton Terjedő Betegségek (STD)

15.1. Candidiasis

A hüvely vagy a hímvessző gombás fertőzése, melyet a Candida albicans nevű gombafaj okoz. A gomba normálisan megtalálható a bőrön vagy a belekben is, és ezekről a területekről terjedhet rá a nemi szervekre. A fertőzés nemcsak nemi úton terjed. A kandidiázis a hüvely gyulladásának gyakori oka. A betegség elsősorban az antibiotikumok elterjedt alkalmazásának, az orális fogamzásgátlóknak és a hüvely normális állapotának megváltozását okozó gyógyszereknek tulajdonítható, amelyek a Candida fejlődéséhez megfelelő környezetet teremtenek. A fertőzés gyakrabban fordul elő terhesség és menzesz alatt, cukorbetegségben, ritkábban az immunrendszert károsító gyógyszerek és betegségek (pl. AIDS) következményeként.
Tünetek: Nőkben általában a hüvely és a külső nemi szervek viszketése és érzékenysége, valamint hüvelyi váladékozás alakul ki. Gyakori, hogy a nyálkahártya súlyos izgalma mellett a váladék mennyisége csekély. A külső nemi szervek vörösek és duzzadtak lehetnek, a bőrön hámhiányok és repedések keletkezhetnek. A hüvely falát általában túrós lepedék borítja, de normális kinézetű is lehet.

Férfiakban a betegség általában panaszmentesen zajlik, bár a beteg a hímvessző végének és a fitymának érzékenységére és irritációjára panaszkodik, főleg közösülés után. A húgycsőből néha kevés váladék távozik. A makk és a fityma vörös lehet, esetleg heges hólyagok és fekélyek láthatók, felületüket túrós lepedék boríthatja.

Diagnózis: A hüvely vagy a hímvessző váladékának mikroszkópos vizsgálatával a diagnózis azonnal megállapítható. A váladékból származó mintát laboratóriumi tenyésztésre lehet küldeni.

Kezelés: Gombaellenes gyógyszerekkel gyógyítható.

15.2. Lágyfekély (sankroid)

A lágyfekély a Haemophilus ducreyi baktérium által okozott, nemi úton terjedő betegség, amely a nemi szervek fájdalmas és elhúzódó kifekélyesedésével jár. Bár a betegség régebben Észak-Amerikában ritkaságszámba ment, manapság újra megemelkedett a lágyfekélyes betegek száma. Ha a beteg HIV fertőzésnek van kitéve, akkor az utóbbi fertőződés kockázata fokozottabb.

Tünetek: A tünetek a fertőződés után 3-7 nappal jelennek meg. A nemi szerveken és a végbélnyílás körül kicsiny, fájdalmas hólyagok jelennek meg, melyek hamar kifakadnak és nem túl mély fekélyekké alakulnak. A fekélyek növekedhetnek és egybeolvadhatnak. A lágyéki nyirokcsomók érzékenyek, megnagyobbodnak, majd egybeolvadva tályogot képeznek. A tályogot fedő bőr vörös, fénylő, megnyílhat, minek következtében a genny a bőr felszínére ürül.

Diagnózis: A tüneteken és az egyéb, fekélyt okozó betegségek kimutatására irányuló vizsgálatok negatív eredményén alapul. A fekélyből vett gennyminta kitenyésztése a laboratóriumban nehézkes, de segíthet a diagnózis felállításában.

Kezelés: Antibiotikum injekció. A megdagadt nyirokcsomókban felgyülemlett gennyet fecskendővel le lehet szívni. A lágyfekélyes beteget az orvos legalább 3 hónapig megfigyelés alatt tartja, hogy megbizonyosodjon a gyógyulásról. Lehetőség szerint fel kell kutatni az összes nemi partnert annak érdekében, hogy vizsgálatuk után szükség esetén kezelésben részesülhessenek.

15.3. Gonorrhea

A gonorrhea (kankó, tripper) a Neisseria gonorrhoeae nevű baktérium által okozott, nemi úton terjedő betegség, amely megfertőzi a húgycső, méhnyak, végbél és a garat nyálkahártyáját vagy a szem kötőhártyáját. A kórokozó a vérkeringéssel szétterjedhet a szervezetben, majd főleg a bőrben és az ízületekben telepszik meg. Nőknél a nemi szerveken felfelé haladva megfertőzheti a medence képleteit, medencefájdalmat és termékenységi zavarokat okozva.

Tünetek: Férfiaknál az első tünetek a fertőzést követő 2-7. napon jelentkeznek. A panaszok a húgycsőben enyhe kellemetlenség-érzéssel kezdődnek, majd néhány órával később a vizelést enyhétől súlyosig terjedő fájdalom és a hímvesszőből genny ürülése követi. A férfi betegnek gyakori és sürgős vizelési kényszere van, mely rosszabbodik a folyamatnak a húgycső felső szakaszára terjedésével. A húgycső nyílása vöröses és duzzadt lehet. Nőkben a tünetek 7-21 nappal a fertőződés után jelentkeznek. A fertőzött nőknek gyakran hetekig-hónapokig nincs panaszuk, és a betegségre is csak férfi partnerük betegségének felismerése után derül fény. A megjelenő tünetek általában enyhék, bizonyos esetekben azonban súlyos panaszok is előfordulhatnak, gyakori vizelési kényszer, vizeléskor fájdalom, hüvelyi folyás és láz formájában. Fertőzött lehet a méhnyak, méh, petevezetékek, petefészkek, húgycső és a végbél, amely medencei fájdalommal jár, és közösüléskor fellépő nyomásérzékenység formájában jelentkezhet. Az újszülöttek születés közben fertőződhetnek anyjuktól, ami mindkét szemhéj gyulladásával és genny ürülésével jár. Felnőtteken is hasonlóak a tünetek, de általában csak egyik szemen jelentkeznek, ha nem kezelik, vakságot okozhatnak.

Diagnózis: A baktérium mikroszkóp alatti azonosításával csaknem azonnal felállítható a diagnózis. A férfiak 90%-ában a hímvesszőből ürülő váladék mikroszkópos vizsgálata diagnosztikus értékű, nőknél azonban ez az eljárás a méhnyakváladék vizsgálatával csak 60%-ban eredményes. Ha mikroszkóp alatt nem látható baktérium, a mintát laboratóriumba küldik tenyésztésre. 

Kezelés: A gonorrheát általában egyetlen, izomba adott injekcióval, vagy egy hétig szájon át adott antibiotikummal kezelik. Ha a fertőzés a vér útján már szétszóródott a szervezetben, a beteget kórházban, általában intravénás antibiotikumokkal kezelik. A gonorreás betegekben gyakori a nehezen diagnosztizálható Chlamydia fertőzés, ezért ilyenkor kombinált antibiotikus terápiában részesülnek. Ha a kezelés végén a tünetek visszatérnek, vagy még mindig fennállnak, tenyésztésre újabb mintát vesznek, hogy megbizonyosodjanak a beteg gyógyultságáról. Férfiakban ugyanis újra megjelenhetnek a húgycsőgyulladás tünetei. Ezt a postgonococcalis uretritisznek nevezett tünetcsoportot a kezelésre nem reagáló Chlamydia vagy egyéb fajok okozzák, főleg azoknál, akik nem tartották be az előírt kezelési utasítást.

15.4. Vírushepatitisek
A vírushepatitis megnevezés különböző vírusok által okozott fertőzéses májártalmak gyűjtőneve. Vezető klinikai tüneteikben sok a hasonlóság, jellemző a májgyulladás és a sárgaság, de kórokozóik és az okozott betegségek különböznek egymástól. A csoport betegségeit a kórokozók alapján nevezték el. A jelenleg ismert hepatitis vírusokat A-tól G-ig jelzik és X-szel jelölik a még nem azonosított vírusokat. A vírushepatitisek a kórokozótól függően két fő formában terjednek: a hepatitis A és E a tápcsatornán keresztül (pl. fertőzött élelmiszer), a többi vírus vérrel és testnedvekkel (ondó, hüvelyváladék, nyál).

15.4.1. Hepatitis A

A betegség hirtelen kezdődik, tünetei a néhány napig tartó láz, elesettség, étvágytalanság, sárgaság. A klinikai lefolyás rendszerint enyhe. Kórokozója a hepatitis A vírus, amely a fertőzött széklettel terjed. A fertőzés forrása a beteg és a tünetmentes fertőzött személy. Lappangási ideje leggyakrabban 28-30 nap. A fertőzőképesség tartama a lappangási idő második felétől kezdődik és a sárgaság megjelenése után néhány nappal megszűnik. Megelőzéséhez szükséges az általános higiénés szabályok betartása. 
15.4.2. Hepatitis E

A hepatitis A-hoz hasonló. A fertőzések jelentős része tünetmentes. Kórokozója a hepatitis E vírus. A fertőzés forrása a beteg vagy a tünetmentes fertőzött személy, valamint valószínűleg különböző állatok (sertés, vaddisznó, rágcsálók és majmok). A fertőzött terhes nők a magzatot a méhlepényen keresztül megfertőzhetik. Lappangási ideje leggyakrabban 26-42 nap. Aktív védőoltás nem áll rendelkezésre.

15.4.3. Hepatitis B

A betegség lassan kezdődik, rendszerint láz nélkül. A bevezető szakban a betegnél fáradtság, ízületi fájdalmak, étvágytalanság jelentkezik, majd ezt követően a sárgaság. Akut szövődménye a májsorvadás (atrófia), ami halálos kimenetelű lehet. A fertőzés krónikussá is válhat. Késői következménye a májzsugorodás (cirrózis) és a májrák. Kórokozója a
hepatitis B vírus. A fertőzés forrása: az akut és a krónikus betegek, valamint a tünetmentes vírushordozók. Vérrel, szövetnedvekkel, váladékokkal (ondó, hüvelyváladék, nyál) terjed.
Ez határozza meg a tipikus terjedési módokat:

· szexuális érintkezés,

· vér, vérkészítmények,

· vérrel, szövetnedvekkel, váladékokkal szennyezett orvosi eszközök, műszerek,

· szervátültetés,

· intravénás kábítószer-élvezők körében közös tű, fecskendő használata,

· sérült bőrrel, illetőleg nyálkahártyával történő érintkezés,

· fertőzött anyáról újszülöttre.

Lappangási idő: 45-180 nap, leggyakrabban 60-90 nap. A fertőzőképesség időtartama: a lappangási időben, rendszerint több héttel a tünetek megjelenése előtt kezdődik és a heveny tünetek lezajlásáig tart. A tünetmentes hordozók és a krónikus betegek évekig, akár életük végéig fertőzőképesek lehetnek! Megelőzésében különösen fontos a véradók, vérkészítmények, sejt-, szövet-, szervdonorok, terhes nők szűrővizsgálata, a kórházhigiéniás rendszabályok szigorú betartása és ellenőrzése, az egészségügyi dolgozók oktatása. Javasolt a hepatitis B elleni védőoltás (aktív immunizálás) egészségügyi dolgozók, művese kezelésben részesülő betegek, vérzékenyek, és szexuális magatartásuk miatt fokozott fertőzési veszélynek kitett személyek, intravénás kábítószer-élvezők számára, továbbá azon külföldi országokba utazóknak, ahol a hepatitis B előfordulása jelentős.
15.4.4. Hepatitis C

A betegség többnyire enyhe lefolyású, sárgaság csak az esetek kis hányadában jelentkezik.
A fertőzöttek 75-90%-ában tünetmentes vagy tünetszegény vírushordozás alakul ki. Gyakori a betegség krónikussá válása és ez májzsugorodáshoz (cirrózis) vezethet. Kórokozó: a
hepatitis C vírus. A fertőzés forrása: a vírushordozó és a beteg ember. Fertőzött vérrel, szövetnedvekkel terjedhet. A fertőzött anyáról a csecsemőre történő terjedés 6-10%-os valószínűséggel fordulhat elő. A szexuális úton történő fertőzés ritka. Lappangási idő:
14 - 180 nap, leggyakrabban 6-9 hét. Megelőzés megegyezik a hepatitis B-nél leírtakkal.

15.5. A nemi szervek herpesze (herpesz genitális)

A herpesz genitális a nemi szervek, a végbélnyílás körüli bőr és a környező területek nemi úton terjedő betegsége, amelyet a herpesz szimplex vírus okoz. A vírusnak két alfaja van, a HSV-1 és a HSV-2. Az utóbbi általában nemi úton terjed, az előbbi pedig a száj fertőzését okozza, azonban mindkét típus érintheti a nemi szerveket, a végbélnyílás körüli bőrt, a kezeket (főleg a körömágyakat), de a test egyéb részeire is ráterjed. A herpeszes fekélyek általában nem fertőződnek felül baktériumokkal, de előfordul, hogy a vírus mellett egyéb, nemi úton terjedő kórokozó, így a szifilisz vagy sankroid is megtalálható ugyanabban a kifekélyesedésben.

Tünetek: A kezdeti elváltozás a fertőződést követő 4-7. napon alakul ki. Viszketés, égő fájdalom és érzékenység képezik az első tüneteket. Ezután egy kis vörös folt jelenik meg, amit apró fájdalmas hólyagocskák követnek. A hólyagok kifakadnak és összeolvadnak, így kerek fekélyeket hoznak létre. Az általában fájdalmas fekélyek néhány nap alatt pörkösödnek. Fájdalom léphet fel vizeléskor és járáskor. A fekélyek 10 nap múlva, hegesedéssel gyógyulhatnak. Férfiakban a hólyagok és fekélyek a hímvessző bármely részén, így - ha nincs az illető körülmetélve - a fitymán is kialakulhatnak. Nőknél a hólyagok a külső nemi szerveken, a hüvelyben és környezetében és a méhnyakon is kialakulhatnak. Az anális nemi életet élők végbélnyílása körül és végbelében is kialakulhatnak az elváltozások. A HIV fertőzöttek vagy más okból gyengült immunrendszerű betegek fekélyei súlyosak lehetnek, a test egyéb részeire kiterjedve hetekig vagy hosszabb ideig is fennállhatnak.
Diagnózis: A herpesz gyanúja a tünetek alapján merül fel. A fekélyekből vett kaparék mikroszkópos vizsgálata azonnal alátámasztja a gyanút, a minta speciális laboratóriumi tenyésztése pedig igazolja a kórismét. Az eredmények legkevesebb 48 órán belül elkészülnek. Vérvizsgálattal kimutathatóak az előző fertőzések, az ellenanyag szint emelkedése pedig arra utal, hogy a vizsgálat időpontjában is fertőzés áll fenn.

Kezelés: A herpesz genitális semmiféle kezeléssel nem gyógyítható, viszont a betegség fellángolásának időtartama csökkenthető. A vírusellenes szerek folyamatos kis adagban való alkalmazásával a kiújulások gyakorisága is visszaszorítható. Ezek a szerek hatására csökken az élő vírus terjedése a fekélyekről, aminek eredményeként az átvitel valószínűsége csekélyebb. A szer továbbá csökkenti az első elváltozás tüneteinek súlyosságát. Az első elváltozás korai kezelésével sem lehet azonban megelőzni a további kiújulásokat. Azok az egyének, akiknek kórelőzményében herpeszes fertőzés szerepel, nemi partnerüknek átadhatják a fertőzést anélkül, hogy észlelnék saját elváltozásukat.

15.6. Tetvesség

A tetvek szabad szemmel alig látható szárnyatlan rovarok, melyek emberről emberre terjednek testi érintkezés, továbbá közösen használt ruhadarabok vagy egyéb tárgyak útján.
A lapostetű a szeméremtájékon okoz fertőzést, jellemzően szexuális úton terjed.

Tünetek: A tetvesség súlyos viszketést okoz a hímvesszőn, szeméremtesten és a végbélnyílás körül. Az erős vakaródzás miatt a bőr sérül, s ez bakteriális fertőzéshez vezethet. A lapostetű a nemi szervekkel vagy végbélnyílással érintkező alsóneműn szétszórtan apró, sötét ürüléket hagy. A lapostetveket nehéz megtalálni, és apró kékes foltként jelenhetnek meg a bőrön. Más tetvektől eltérően serkéjük a szőrszálak tövén, a bőrhöz közel található.

Kezelés: A tetvek helyi kezeléssel elpusztíthatók, azonban az újonnan kikelő tetvek elpusztítására a kezelés 10 nap múlva megismétlendő.
15.7. Szifilisz

A szifilisz (luesz, vérbaj) a Treponema pallidum nevű baktérium által okozott nemi úton terjedő betegség. A kórokozó a hüvely vagy a száj nyálkahártyáján, esetleg a bőrön keresztül hatol be a szervezetbe. Órák alatt eléri a legközelebbi nyirokcsomókat, majd innen a vérkeringés útján szétszóródik a szervezetben.

Terhesség alatt megfertőzheti a magzatot, veleszületett rendellenességeket és egyéb elváltozásokat okozva.
A szifiliszes betegek száma a második világháború alatt érte el a csúcsot, majd a hatvanas évekig erősen csökkent, aztán újra emelkedni kezdett. Ez idő alatt számos esetet figyeltek meg homoszexuális férfiak körében, az arány a nyolcvanas évek közepéig nagyjából változatlan maradt, majd az AIDS járvány következtében előtérbe került a biztonságos szex gyakorlása, és így a szifilisz előfordulása körükben fokozatosan csökkenni kezdett. Következésképpen a szifiliszes betegek száma is lecsökkent. Ezt a visszaesést azonban az új esetek számának gyors emelkedése követte a crack és kokaint élvezők körében, elsősorban nőket és újszülötteiket érintve. A fertőzött egyén a gyógyulás után nem válik immunissá a betegséggel szemben és újra fertőződhet.

Tünetek: A szifilisz tünetei általában a fertőzés után 1-13, átlagban 3-4 héttel jelentkeznek.
A fertőzés évekig fennállhat, ritkán szív- és agykárosodást, valamint halált okozhat.
· Az első stádiumban a fertőzés helyén, általában a hímvesszőn, vulván (külső női nemi szerven) vagy a hüvelyben egy fájdalmatlan fekély (sánker) – ritkán több elváltozás is – felléphet. A fekély megjelenhet a végbélnyíláson, a végbélben, ajkakon, nyelven, garatban, méhnyakon, ujjakon és ritkán a test egyéb részein is.

A sánker kis, vörös, kiemelkedő foltként kezdődik, és hamarosan nyílt fekéllyé alakul, amely továbbra is fájdalmatlan marad. A fekély nem vérzik, de dörzsölés hatására nagyon fertőző, átlátszó folyadékot ürít. A közeli nyirokcsomók általában megnagyobbodnak, de ezek sem fájdalmasak. Mivel általában kevés panaszt okoz, a beteg esetleg tudomást sem vesz róla. A fertőzött nők fele és a férfiak egyharmada nem tud fekélyéről. Az elváltozás általában 3-12 hét múlva eltűnik, ezután a beteg teljesen gyógyultnak tűnik.

· Második stádium: A második stádium általában bőrkiütéssel kezdődik, mely általában a fertőződést követő 6-12. héten jelentkezik. A betegek 25%-ánál még megtalálható a gyógyulófélben levő fekély. A kiütés lehet múló, de akár hónapokig is fennmaradhat. Kezeletlen betegben is gyakran meggyógyul, de heteken-hónapokon belül újabb elváltozások jelentkezhetnek.
· Lappangó stádium: Miután a beteg kilábalt a második stádiumból, a betegség a tünetmentes lappangó fázisba lép. Ez a szakasz évekig vagy évtizedekig - esetleg a beteg haláláig is - eltarthat. A lappangó fázis első részében a fertőző fekélyek néha visszatérnek.
· Harmadik stádium (késői szifilisz): A szifilisz harmadik stádiumában a beteg már nem fertőz. A tünetek enyhétől a megsemmisítő súlyosságúig változnak. Három fő tünetcsoport fordulhat elő: jóindulatú késői szifilisz, kardiovaszkuláris (szív-érrendszeri) szifilisz és idegrendszeri (neuro-) szifilisz.
· A jóindulatú késői szifilisz manapság ritka. Gummának nevezett csomók jelennek meg különböző szerveken, melyek lassan növekednek, fokozatosan gyógyulnak, és heget hagynak maguk után. A test majdnem bármely részén megjelenhetnek, de leggyakrabban a lábszáron a térd alatt, a törzs felső részén, az arcon és a fejbőrön. Az elváltozás a csontokat is érintheti, a beteg mélyben jelentkező, áthatoló fájdalomról panaszkodik, amely jellegzetesen éjszaka gyötrőbb.
· A kardiovaszkuláris szifilisz a kezdeti fertőzést követő 10-25 évben alakul ki, az aorta (a szívből kiinduló fő ütőér) aneurizmáját (a fal elgyengülése és kitágulása) vagy az aortabillentyűk elégtelenségét okozza. Ezek az elváltozások mellkasi fájdalommal, szívelégtelenséggel járhatnak, mely a későbbiekben halálhoz vezethet.
· A neuroszifilisz (az idegrendszer szifilisze) a kezeletlen betegek mintegy 5%-át érinti.

Diagnózis: Szifilisz gyanúja a tünetek alapján merül fel. A végleges diagnózis a laboratóriumi leleteken és a beteg fizikális vizsgálatán alapul.

Az első és második stádiumban a szifilisz diagnózisát a bőr- vagy szájnyálkahártya-fekélyből vett mintából a baktérium mikroszkóp alatti azonosítása is igazolhatja. Vérmintából antitestet kimutató szűrővizsgálat szintén elvégezhető. A harmadik stádiumban a kórisme a tüneteken és az antitest vizsgálaton alapul.
Kezelés és kórjóslat: Mivel az első és második stádiumban lévő betegek fertőzőek, saját és partnerük kezelésének befejezése előtt kerülniük kell mindenféle nemi kapcsolatot.

A penicillint, mint az összes stádiumra legjobban ható antibiotikumot, általában injekció formájában adják.

Kezelés után az első, második és a lappangó fázisban lévő betegség kórjóslata is kitűnő. Az agy és a szívet érintő harmadik stádium prognózisa nem túlságosan kedvező, mivel a meglévő károsodásokat általában már nem lehet visszafordítani.
15.8. Trichomoniasis

A trichomoniázis a hüvely vagy a húgycső megbetegedésével járó, nemi úton terjedő betegség, melyet a Trichomonas vaginalis nevű ostoros egysejtű okoz.

A kórokozó megfertőzheti mind a nők, mind a férfiak húgy-ivarszerveit, a tünetek azonban főleg nőknél jelentkeznek. A nők 20%-a átesik ilyen jellegű fertőzésen fogamzóképes korában.

Férfiaknál a kórokozó megtelepszik a húgycsőben, a prosztatában és a húgyhólyagban, de csak ritkán okoz tüneteket. Bizonyos területeken a nem-gonococcusos fertőzések akár 5-10%-át is kiteheti ez a megbetegedés. Kimutatása férfiaknál nehezebb, mint nőknél.

Tünetek: Nőknél a betegség általában egy zöldes-sárga habos hüvelyi váladékozással kezdődik. A nők egy részénél a folyás kisfokú is lehet. A külső nemi szervek érzékenyek és fájdalmasak, a nemi aktus is fájdalmas lehet. Súlyosabb esetekben a külső nemi szervek és a környező bőrterületek gyulladttá válnak és az ajkak megduzzadnak. Előfordul a hólyag fertőzésére emlékeztető fájdalmas és gyakori vizelés.

A férfiaknak általában nincsenek panaszaik, viszont partnerüket megfertőzhetik. Bizonyos esetekben azonban előfordul, hogy rövid ideig habos vagy genny-szerű váladék ürül a húgycsőből, a vizelés fájdalmassá és gyakoribbá válik. Ezek a tünetek általában kora reggel jelentkeznek. A húgycső enyhén érzékeny lehet, néha pedig a pénisz nyílásán nedvesség észlelhető. A herék fájdalmával járó mellékhere-gyulladás csak ritkán fordul elő. A prosztata szintén megbetegedhet.
Diagnózis: Nőknél a diagnózis felállítása percek alatt megtörténhet a hüvelyi váladék mikroszkópos vizsgálatával.

Férfiaknál a hímvessző végén megjelenő váladékból kell mintát nyerni, ennek mikroszkópos, illetve laboratóriumi vizsgálata alapján állítható fel a diagnózis.

Kezelés: A nőbetegek 95%-át egyetlen adag gyógyszerrel meg lehet gyógyítani, feltéve, hogy a nemi partnerük is egyidejűleg kezelés alatt áll. Férfiakat általában 7 napig kell kezelni.

A betegség gyógyulása előtt folytatott nemi élet a partner megfertőződéséhez vezethet.

16. Szexualitással kapcsolatos fogalmak

Vaginális: hüvelyen át történő közösülés (védekezés: óvszer)
Orális: Szájjal történő „közösülés”
Felláció: a hímvessző nyalogatása, csókolgatása (védekezés: mind az előváladék, mind az ondóváladék fertőzhet! A gumióvszer itt is megfelelő védelmet nyújt. Amennyiben nem kívánnak óvszert használni, akkor a veszély csökkenthető oly módon, ha a hímvessző az ejakuláció előtt kikerül a szájból. A fellációt végző csak abban az esetben fertőzheti meg partnerét, ha szájában illetve a partnere hímvesszőjén is sérülések vannak. (a nyál önmagában nem fertőz!)

Cunnilingus: a kis és nagyajkak valamint a csikló szájjal való izgatása. (védekezés: a fertőzés átvitelének valószínűsége hasonló a fellációnál leírtakhoz. Fontos tudnunk, hogy a hüvelyváladék is fertőz! Itt a kis gumilepedőcskét ajánljuk, (kapható szexboltokban, vagy egy óvszer hosszirányban való kettévágásával is készíthető), de ha nem áll rendelkezésre, akkor a fertőzés átvitelének esélyét csökkenthetjük azzal, hogy nem hatolunk nyelvvel mélyen a hüvelybe, hanem csak a külső területeket ingereljük.) 
Anális: végbélen keresztül történő közösülés (védekezés: ennél a közösülési formánál a fertőzés átvitelének valószínűsége igen nagy. A gumióvszer használata mindenképpen fontos és indokolt! Az óvszer megfelelő síkosítására itt különösen ügyelni kell!)
Heteroszexualitás: az ellenkező nem tagjaihoz való vonzódás és szexuális kapcsolatkeresés.

Biszexualitás: mindkét nem iránti vonzalom és szexuális kapcsolatkeresés.

Homoszexualitás: azonos nem tagjaira irányuló szexuális tevékenység és érzés (leszbianizmus).

Transzexualizmus: néhány ember úgy érzi, hogy bár teste megfelel bizonyos nemnek, nemi identitása azonban a másik nemé. Nem homoszexuálisok a szokásos értelemben. A homoszexuálisok meg vannak elégedve a testfelépítésükkel és egyszerűen csak saját nemük egyéneit kedvelik. A transzexuálisok ezzel szemben úgy gondolkodnak magukról, mint az ellenkező nem egyik tagjáról.

Monogámia: az egyén egy időben csak egy másik egyénnel él kapcsolatban.

Poligámia: minden olyan házasságtípus, amelyben akár a férfinak, akár a nőnek egyszerre több házastársa is van.

· Poligénia: férfinak van több felesége.

· Poliandria: nőnek van több férje.

17. Kampányok, AIDS-szel kapcsolatos érdekességek

17.1. A piros szalag (Red Ribbon)

A piros szalag Amerikából származik a sárga szalag mintájára, melyet az amerikai gyerekek az Öböl háborúban elesett katonák emlékére a fák törzsére kötöztek.

Sikerét az 1991-ben megrendezett „Tony Awards” díjkiosztó gála hozta meg. Ekkor Jeremy Irons is ingére tűzte a kis piros szalagot, és így lépett a kamerák elé. Azóta milliók viselik a világon, akik ezzel szolidaritásukat fejezik ki a HIV fertőzöttekkel, AIDS betegekkel.

Később Patrick O’Conell létrehozta a Visual AIDS nevezetű csoportot. Azon művészek tartoztak ide, akik az AIDS elleni küzdelemből kivették részüket. A csoport tagjai 30.000 db piros szalagot osztottak ki a gála idején. 

17.2. Staying Alive
1998-ban az MTV Networks Staying Alive név alatt elindított egy nemzetközi szintű, az ifjúságra fókuszáló HIV és AIDS megelőző kampányt.

Az alapítvány létrehozója és még ma is vezetője, Georgia Arnold, aki egy AIDS Világnapi dokumentumfilmmel indította el az MTV Staying Alive kampányt. Az elmúlt 12 év alatt a Staying Alive a világ legnagyobb HIV és AIDS prevenciós média kampányává nőtte ki magát. 

Az MTV Staying Alive célja, hogy felhívja a fiatalok figyelmét a következőkre: 

A biztonságos szex, védekezés fontosságára (óvszerhasználat)

Az AIDS/HIV szűrés fontosságára

HIV/AIDS betegek diszkriminálásának problematikájára

Tudatos megelőzésre 

A nők kiszolgáltatottságára a HIV/AIDS kapcsán (Afrika)

2004-ben jött létre a Staying Alive Foundation, azzal a céllal, hogy segítse azon fiatalok munkáját, akik erőfeszítéseket tesznek az AIDS-el való küzdelemmel kapcsolatban, éljenek bárhol is a világon.

Ami közös a Staying Alive üzenetét közvetítő fiatalokban, hogy azért küzdenek, hogy a HIV és AIDS prevencióról, valamint magáról a betegségről minél többet tudjon meg környezetük. 

Nekik köszönhetően 2009 végére több mint 130 különálló helyi aktivizáció valósult meg globális szinten, és a Staying Alive Foundation több mint 1 millió dollárt gyűjtött és fordított az AIDS ellenni küzdelemre. 

A Staying Alive kampányt globális szinten minden évben egy ismert és elismert előadó, zenész, mint nagykövet képviseli, aki arcát adva segít rávilágítani olyan komoly problémákra, mint az AIDS-fertőzött betegek diszkriminálása vagy az óvszerhasználat fontossága.


2008-ban Kelly Rowland kapta meg ezt a kitüntető címet. Ekkor készült a ‘The Diary of Kelly Rowland’, amely Kelly első hivatalos kenyai, tanzániai és dél-afrikai látogatását örökítette meg. Kenyában az énekesnő a HIV teszten való részvétel mellett kampányolt, rávilágított a szűrés fontosságára. Kelly találkozott fiatalokkal New York-ban és Johannesburgban is, ahol pedig a szexről, a HIV/AIDS-ről és az óvszerhasználatról szóló beszélgetésekkel hívta fel a figyelmet a HIV/AIDS prevenció fontosságára.
17.3. Az AIDS-árvák

Azokat a kiskorúakat soroljuk ide, akik 15 éves koruk előtt elveszítették legalább az édesanyjukat, aki AIDS-ben halt meg. Ekkor tartós állami gondozásba kerülnek 18 éves korukig. Évente kb. 70.000 fiatalkorú válik AIDS-árvává.

2010-ben több mint 20 millióan tartoztak eme csoportba. Dél-Afrikában regisztrálták a legtöbb gyereket, és a népességét tekintve Botswana a legproblematikusabb terület.
18. HIV/AIDS helyzet Magyarországon
Forrás: EPINFO folyóirat 39. szám 2014. október 3.

A regisztrált HIV-fertőzött személyek nemenkénti megoszlása a verifikálás éve szerint

	Év
	Férfi
	Nő
	Ismeretlen
	Összesen

	1985-2008
	1236
	209
	186
	1631

	2009
	107
	15
	18
	140

	2010
	142
	9
	31
	182

	 2011
	122
	12
	28
	162

	2012
	186
	14
	19
	219

	2013
	190
	17
	33
	240

	2014. I-II. n.év
	114
	8
	20
	142

	Összesen
	2097
	284
	335
	2716


A regisztrált HIV-fertőzött személyek rizikócsoportok szerinti megoszlása

	Év
	Rizikócsoport

	
	Homo/ biszexuális
	Hetero-szexuális
	Hemofiliás
	Transzfúziós recipiens
	Intravénás kábítószer használó
	Nosocomialis
	Maternalis
	Ismeretlen
	Összesen

	1985-2008
	853
	281
	32**
	23**
	22**
	16**
	7
	397
	1631

	2009
	87
	23
	0
	0
	0
	0
	2
	28
	140

	2010
	126
	18
	0
	0
	0
	0
	0
	38
	182

	2011
	106
	19
	0
	2*
	0
	0
	0
	35
	162

	2012
	148
	23
	0
	1*
	0
	0
	1
	46
	219

	2013
	161
	24
	0
	0
	1*
	0
	1
	53
	240

	2014 I-II. n.év
	80
	14
	0
	0
	0
	0
	1
	47
	142

	Összesen
	1561
	40
	32**
	26**
	23**
	16*
	12
	644
	2716


* Importált esetek;

** Importált esetekkel együtt
A bejelentett AIDS-betegek megoszlása a megbetegedés éve és nemek szerint

	Év
	Férfi
	Nő
	Összesen

	1986-2008
	502
	70
	572

	2009
	17
	6
	23

	2010
	26
	2
	28

	2011
	27
	5
	32

	2012
	45
	3
	4

	2013
	38
	4
	42

	2014. I-II. n.év
	20
	4
	20

	Összesen
	675
	94
	769


Év = Az AIDS megbetegedés éve

Az AIDS-betegek rizikócsoportok szerinti megoszlása

	Év
	Rizikócsoport

	
	Homo/ biszexuális
	Hetero-szexuális
	Hemofiliás
	Transzfúziós recipiens
	Intravénás kábítószer használó
	Nosocomialis
	Maternalis
	Ismeretlen
	Összesen

	1986-2008
	387
	105
	20
	14**
	6**
	8*
	2
	30
	572

	2009
	13
	8
	0
	0
	0
	0
	0
	1
	23

	2010
	23
	4
	0
	0
	0
	0
	1
	1
	28

	2011
	24
	7
	0
	0
	0
	0
	0
	1
	32

	2012
	37
	6
	0
	0
	0
	0
	0
	4
	48

	2013
	30
	10
	0
	0
	0
	0
	1
	2
	42

	2014. I-II. n.év
	17
	4
	0
	0
	0
	0
	0
	3
	24

	Összesen
	531
	144
	20
	14**
	6**
	8*
	4
	42
	769


* Importált esetek;

** Importált esetekkel együtt
Év = Az AIDS megbetegedés éve

AIDS okozta halálozások évenként, nemenkénti megoszlásban

	Év
	Férfi
	Nő
	Összesen

	1987-2008
	170
	26
	296

	2009
	9
	0
	9

	2010
	10
	0
	10

	2011
	10
	2
	12

	2012
	7
	2
	9

	2013
	7
	0
	7

	2014. I-II. n.év
	7
	1
	8

	Összesen
	320
	31
	351


Év = a halálozás éve

Az AIDS-ben meghaltak rizikócsoportok szerinti megoszlása

	Év
	Rizikócsoport

	
	Homo/ biszexuális
	Hetero-szexuális
	Hemofiliás
	Transzfúziós recipiens
	Intravénás kábítószer használó
	Nosocomialis
	Maternalis
	Ismeretlen
	Összesen

	1987-2008
	216
	33
	13
	11**
	3
	3*
	1
	16
	296

	2009
	7
	0
	0
	0
	0
	0
	0
	2
	9

	2010
	9
	0
	0
	0
	0
	0
	0
	1
	10

	2011
	6
	5
	0
	0
	0
	0
	0
	1
	12

	2012
	5
	2
	0
	0
	0
	0
	0
	2
	9

	2013
	5
	1
	0
	0
	0
	0
	0
	1
	7

	2014 I-II. n.év
	5
	2
	0
	0
	0
	0
	0
	1
	8

	Összesen
	253
	43
	13
	11**
	3
	3*
	1
	24
	351


* Importált esetek;

** Importált esetekkel együtt
Év = A halálozás éve

[image: image7.jpg]



6. ábra. A nyilvántartott HIV-pozitív magyar és külföldi személyek*
területenkénti megoszlása (n=2114)

